作者:水府君
標題:與鄭德璘奇遇詩
內容:物觸輕舟心自知，風恬煙靜月光微。夜深江上解愁思，拾得紅蕖香惹衣。纖手垂鉤對水窗，紅蕖秋色豔長江。既能解佩投交甫，更有明珠乞一雙。湖面狂風且莫吹，浪花初綻月光微。沈潛暗想橫波淚，得共鮫人相對垂。洞庭風軟荻花秋，新沒青娥細浪愁。淚滴白蘋君不見，月明江上有輕鷗。昔日江頭菱芡人，蒙君數飲松醪春。活君家室以為報，珍重長沙鄭德璘。